Title: Anak Din Biola
Description: Novel Anak Din Biola mengisahkan kegigihan seorang anak yatim piatu,bernama Budiman din Budin yang telah meraih kejayaan dalam bidang senimuzik. Dia dilahirkan di Kampung Tiga dan merupakan anak tunggal kepada seorang penggesek biola tanah air yang tersohor yang bergelar Din Biola. 

Sejak kematian ibu bapanya sewaktu berusia 13 tahun, Budiman telah ditempatkan di rumah anak-anak yatim, Rumah Bonda, Kuala Lumpur.Dia tinggal bersama-sama dengan rakan rapatnya, Chong dan Chandra yang juga berasal dari kampung yang sama dengannya. Mereka dilayan dengan baik di bawah penjagaan Pak Jais, penguasa Rumah Bonda yang sangat disenangi oleh  setiap penghuni rumah tersebut. Dia hanya menumbang kasih dengan pelbagai ragam manusia yang ditemuinya termasuk Pak Jais,Pak Mat Tukang Masak, Pak Man Tukang Jahit, Pak Wan Busu, Datin SitiNorbayu, dan lain-lain. Sepanjang dia berada di sana, Budiman telah banyak belajar erti kehidupan yang sebenar, di samping menghadapi pelbagai peristiwa suka dan duka. Segala cabaran hidup yang dilaluinya telah mendewasakan dirinya bagi menempuh hari muka.

Namun, darah seni yang diwarisi sejak kecil telah menguatkan semangatnya untuk meneruskan cita-cita arwah ayahnya. Dia tidak pernah putus asa malah terus mencuba meningkatkan kemahiran menggesek biola,di samping berusaha untuk mencari biola peninggalan arwah ayahnya. Dia sentiasa mendapat bimbingan daripada Datin Siti Norbaya dan Pak Wan Busu yang ikhlas membantunya sehingga berjaya memasuki pertandingan biola yang diadakan di kota raya. Berbekalkan semangat yang tinggi dan dorongan yang kuat daripada rakan-rakannya, dia berazam untuk mengharumkan nama rumah anak yatim dan membantu memulihkan mata Pak Wan Busu dan adik Linda. Walaupun banyak halangan yang terpaksa dihadapi termasuk tawaran berupa wang sogokan, namun dia tetap meneruskan hajatnya untuk menyertai pertandingan tersebut. Akhirnya, dia berjaya menjadi Bintang Biola Remaja Kota Raya dengan memenangi hadiah yang membolehkan dia melanjutkan pelajaran seni muzik di luar negara.Kejayaan yang diraihnya itu telah memenuhi wasiat ibu dan ayahnya sekali gus menjulang kembali nama ayahnya di persada seni muzik tanahair.